שמעון אליטוב

הרב שמעון גד אליטוב (י"ד באדר ה'תרצ"ז, 24 בפברואר 1937 – ג' בשבט ה'תשפ"ג, 25 בינואר 2023) היה רב המועצה האזורית מטה בנימין, חבר מועצת הרבנות הראשית, יו"ר ועדת רבנים וקהילות בתפוצות, חבר מועצת הנשיאות של "איחוד הרבנים במדינות האסלאם", מרבני חסידות חב"ד בירושלים ורבה של מבשרת ציון.

ביוגרפיה
נולד בעיר העתיקה בירושלים לרבי יוסף רחמים ושושנה בתו של הדיין מאיר אבוטבול מקזבלנקה. למד בתלמוד תורה שעל יד ישיבת פורת יוסף, בתש"ח הכניס אותו הרב אלחנן פרלמוטר ללמוד בישיבת נובהרדוק בחדרה. בתשי"ב הצטרף לחסידות חב"ד ועבר ללמוד בישיבת תומכי תמימים בלוד. בשנת תשט"ז החל ללמד בישיבה זו בכיתת הצעירים.

בהיותו בישיבה זכה להדרכה אישית מהרבי מליובאוויטש ממנו קיבל כמאה מכתבים הכוללים הדרכה אישית לבחור ישיבה והוראה לעסוק בחינוך וברבנות. צילומי מכתבי הרבי אליו פורסמו בספר "כאשר ישא האמן".

בין השנים תשי"ז לתשי"ט שימש כמחנך בכפר חב"ד.

בי"ג באב תשי"ח (1958) התחתן בחצר ישיבת חב"ד בפרדס בלוד עם מזל בת הרב משה בוסקילה מרבני גבעת אולגה בחדרה ובשנת תש"כ החל לשמש כמחנך בקריית גת ושנה לאחר מכן עבר לחנך בברוש.

בשנת תשכ"ח נסע לשלוש שנות שליחות למטרות שחיטה ביוגוסלביה וברומניה הקומוניסטית, בשנת תש"ל נסע לאותה מטרה לארגנטינה, לאחר שהחל למסור בהוראת הרבי מליובאוויטש שיעורי תורה במקום התמנה לרב הקהילה החלאבית הגדולה "סוכת דוד" בבואנוס איירס, תחת כהונתו התפתחה הקהילה מאוד ונוספו בה מנייני תפילות ושיעורי תורה. בנוסף שימש בקודש ומסר שיעורים בקהילות "שובה ישראל" "בחורים" ו"אגודת דודים".

בסוף שנת תשל"ח שב לישראל ומונה כמנהל ישיבת אור החיים של בן דודו הרב ראובן אלבז. בחנוכה שנת תשמ"א פתח ישיבה למקצועות קודש עבור נוער חרדי במצוקה וכולל אברכים בשם "אור מאיר חב"ד" (על שם אחיו הגדול הרב מאיר אליטוב, שהיה ראש ישיבה בשדה יעקב וישיבת הראשון לציון ונספה בתאונת דרכים).

בשנת תשמ"א (1981) התמודד ברשימת פועלי אגודת ישראל לכנסת, אך לא נבחר. במקביל לכהונתו כראש ישיבה שימש ברבנות של כמה קהילות בירושלים. מסר הרצאות בחסידות ובחינוך ברחבי הארץ ובתחנות רדיו, בעיקר בערוצי מורשת של קול ישראל. בשנות ה-90 היה לו שיעור תניא קבוע שמסר בערוץ קול הנשמה. כמו כן מסר מדי יום שישי שיעורים ברדיו קול חי.

בשנת תש"נ שב לשנה לארגנטינה ושימש כרב קהילת שערי תפילה בבואנוס איירס וכמנהל תלמוד תורה חב"ד המקומי.

בשנת תשנ"א שב לישראל והקים מחדש את ישיבתו בשם עוז מאיר חב"ד בשכונת סנהדריה בירושלים כשלצד הישיבה פתח כולל אברכים גדול.

בסוף שנות ה-90 נבחר לשמש כרב המועצה האזורית מטה בנימין. שימש גם בתפקידים: נשיא ארגון אחווה העולמי, סגן נשיא חברא קדישא חסידים בירושלים ועוד.

בשנת תשס"ח (2008) נבחר למועצת הרבנות הראשית, והיה הראשון מבין כל המועמדים. בשנת תשע"ד נבחר שוב במקום הראשון ברבנים הספרדים. תפקידו ברבנות הראשית היה יו"ר ועדת רבנים וקהילות בתפוצות. נבחר שוב בספטמבר 2018.

בשנת 2012 התמנה כרבה של מבשרת ציון בפועל, ובחודש אוגוסט 2014 התמנה לחותם על תעודת הכשרות והנישואין בעיר ירושלים לקראת שנת השמיטה למשך שלושה חודשים עד לבחירות שהתקיימו לתפקיד רב העיר.

בשנת 2015 התמנה לראשות כולל אברכים המשלבים לימוד הלכה וחסידות בשכונת גאולה בירושלים. בתשע"ט נוסף לו השם "חיים" כסגולה לרפואה, לאחר מצב רפואי קשה.

באוקטובר 2021 פרסם העיתון דה מרקר תחקיר על גיוסי תרומות לעמותות צדקה שייחס לרב שמעון אליטוב תפקיד כחבר ועדת התמיכות בעמותת בית דוד שהייתה מנוהלת על ידי יוסי כהן. הרב אליטוב הגיב באופן רשמי לתחקיר ואמר כי מעולם לא השתתף באף ישיבה בוועדת התמיכות ושמו שורבב לוועדה על-ידי אחרים. הרב אליטוב הגיש תצהיר רשמי על כך לרשם העמותות. בשנת 2020 הגיש רשם העמותות בקשה לפירוק העמותה בשל חשש לחלוקת רווחים אסורה.

בינואר 2022 מונה הרב אליטוב לחבר נשיאות של איחוד הרבנים במדינות האסלאם.

נפטר ב-25 בינואר 2023. הלווייתו יצאה מבית הלוויות סנהדריה, שם ספדו לו בין היתר הרבנים ראובן אלבז, יצחק יוסף, יצחק אייזיק לנדא, שמואל אליהו, מנחם מנדל גלוכובסקי והשר אריה דרעי. הלווייתו המשיכה לבית כנסת חב"ד בשיכון חב"ד שם ספדו הרב דוד לאו ובנו יוסי, והוא הובא לקבורה בהר המנוחות.

משפחתו
אמו הייתה הרבנית שושנה אליטוב שהייתה עסקנית ידועה בירושלים.

היה נשוי לרבנית מזל, בתו של הרב משה בוסקילה ואחותם של הרב דוד בוסקילה, מחבר הספרים מנחם משיב נפש והרב יוסף בוסקילה ראש המועצה הדתית בחדרה.

אחיו הם:
 הרב מאיר אליטוב שהיה ראש ישיבות תקוות יעקב ומתיבתא בית הראש"ל.
 הרב יעקב אליטוב שהיה רבה של קניה
 הרב שלמה אליטוב רב הקהילה החאלבית במנצ'סטר
 הרב יצחק אליטוב לשעבר גזבר ראשי במשרד הפנים
 אברהם אליטוב
 רוחמה וויס.

בן דודו הוא הרב ראובן אלבז.

ילדיו:
 בנו הרב שאול משה, שליח חב"ד
 בנו העיתונאי יוסי
 בתו נחמה, מנהלת מכללת תובנות נשואה לרב אליהו אסולין, רב שכונת בית אליעזר בחדרה
 בתו הרבנית שטערנא שרה שוויכה. מנהלת בית ספר חב"ד בנות בקריית מלאכי – נחלת הר חב"ד ואשת הרב יעקב שוויכה, ר"מ בישיבת תומכי תמימים בכפר חב"ד ורב במועצה הדתית קריית מלאכי.

לקריאה נוספת
 הרבי אחז אותי בידו, שבועון כפר חב"ד גיליון 889

קישורים חיצוניים
 אריה ארליך, אשרי עין ראתה, הרב שמעון אליטוב חוזר לחורבה, מתוך שבועון משפחה באתר col
 מנחם כהן, ריאיון עם הרב אליטוב, באתר col
 שלומי סגל, הגר"ש אליטוב מונה לנשיא מועצת הרבנות הראשית, באתר לדעת
 כאשר ישא האומן, פרקי חיים משולבים באגרות הקודש שקיבל מהרבי מלובביץ', אב תשע"ח
 להתמסר לחינוך ילדי ישראל, הרב אליטוב מתראיין לדף השבועי של חברת jem - ניסן תשע"ז
 
 תמונה שווה אלף מילים - הרב אליטוב מתראיין לתוכנית 'המפגש שלי' של חברת jem  באתר בית חב"ד
 הרב שמעון אליטוב, באתר כיכר השבת
 ישראל גרובייס, ראה פניו מאירים, עיתון משפחה אדר תשפ"ג

הערות שוליים

אנשי היישוב ילידי הארץ
חברי מועצת הרבנות הראשית
ראשי כולל אברכים ישראלים
ירושלים: רבנים
רבני חב"ד
רבנים ארגנטינאים
אנשי חינוך יהודים ארגנטינאים
רבנים חרדים ישראלים
בוגרי ישיבות נובהרדוק
פעילי פועלי אגודת ישראל
מועצה אזורית מטה בנימין
רבני מועצות אזוריות
מבשרת ציון: רבנים
עזרת תורה: אישים
יהודים הקבורים בהר המנוחות
רבני מועצות מקומיות
ישראלים שנולדו ב-1937
ישראלים שנפטרו ב-2023